酬樂天勸醉
作者：元稹
朝代：唐

paragraphs: 神麯清濁酒，牡丹深淺花。
少年欲相飲，此樂何可涯。
沈機造神境，不必悟楞伽。
酡顏返童貌，安用成丹砂。
劉伶稱酒德，所稱良未多。
願君聽此曲，我爲盡稱嗟。
一杯顏色好，十盞膽氣加。
半酣得自恣，酩酊歸太和。
共醉真可樂，飛觥撩亂歌。
獨醉亦有趣，兀然無與他。
美人醉燈下，左右流橫波。
王孫醉牀上，顛倒眠綺羅。
君今勸我醉，勸醉意如何。